**Szombathely Megyei Jogú Város Önkormányzata Közgyűlésének**

**14/2023. (VI.20.) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában, 132. § (4) bekezdés g) pontjában kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában, a szociális igazgatásról és a szociális ellátásokról szóló 1993. évi III. törvény 2. § (3) bekezdésében meghatározott feladatkörében eljárva a következőket rendeli el:

**1. §**

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (a továbbiakban: Rendelet) 7. § (1) bekezdése a következő d) ponttal egészül ki:

*(A rendkívüli települési támogatás fajtái:)*

„*d)* piaci vásárlási utalvány.”

**2. §**

(1) A Rendelet 7. § (2) bekezdése helyébe a következő rendelkezés lép:

„(2) Az egyedül élők és az egy családban élők részére egy naptári évben kifizethető rendkívüli települési támogatás összege – 9/A. §-ban foglaltakra figyelemmel és ide nem értve a temetési támogatást és a piaci vásárlási utalványt – nem haladhatja meg az 50.000 Ft-ot, 8. § (2) bekezdés szerinti kérelmezőknél, amennyiben az állami foglalkoztatási szervnél a Kormány által kihirdetett veszélyhelyzetben vetette magát nyilvántartásba, az öregségi nyugdíj mindenkori legkisebb összegének 200%-át, és legfeljebb évi négy alkalommal állapítható meg.”

(2) A Rendelet 7. § (2) bekezdése helyébe a következő rendelkezés lép:

„(2) Az egyedül élők és az egy családban élők részére egy naptári évben kifizethető rendkívüli települési támogatás összege – 9/A. §-ban foglaltakra figyelemmel és ide nem értve a temetési támogatást – nem haladhatja meg az 50.000 Ft-ot, 8. § (2) bekezdés szerinti kérelmezőknél, amennyiben az állami foglalkoztatási szervnél a Kormány által kihirdetett veszélyhelyzetben vetette magát nyilvántartásba, az öregségi nyugdíj mindenkori legkisebb összegének 200%-át, és legfeljebb évi négy alkalommal állapítható meg.”

**3. §**

A Rendelet III. Fejezetének 1. alcíme a következő alcímmel egészül ki:

**„Piaci vásárlási utalvány**

**10/A. §**

(1) Piaci vásárlási utalványra jogosult az a személy,

*a)* aki egyedül élő, és havi jövedelme az öregségi nyugdíj mindenkori legkisebb összegének 450 százalékát, vagy

*b)* akinek a családjában az egy főre jutó havi jövedelem az öregségi nyugdíj mindenkori legkisebb összegének 400 százalékát

nem haladja meg, feltéve, hogy saját maga és családja vagyonnal nem rendelkezik.

(2) Piaci vásárlási utalványra egy családban csak egy személy jogosult.

(3) A piaci vásárlási utalvány kizárólag természetbeni szociális ellátás formájában nyújtható, amelynek összege a 30.000,- Ft-ot nem haladhatja meg.

(4) A piaci vásárlási utalvány kizárólag élelmiszer (kivéve szeszes ital) vagy ruházati cikk vásárlására használható fel legkésőbb 2024. január 31. napjáig. A jogosultság megállapítására vonatkozó kérelem 2023. december 31. napjáig nyújtható be.

(5) A piaci vásárlási utalvány a Vásárcsarnok területén a (4) bekezdés szerinti termékkört árusító azon őstermelőknél, egyéni vállalkozóknál, gazdasági társaságoknál használható fel, amelyek az utalvány elfogadására vonatkozóan megállapodást kötöttek.”

**4. §**

A Rendelet 14. § (4) bekezdése helyébe a következő rendelkezés lép:

„(4) A támogatás havi összege az igazolt költség, legfeljebb 12.000 Ft azzal, hogy a támogatás havi összege nem lehet kevesebb mint 1.000 Ft. Az egy háztartásban élő személyek részére gyógyszertámogatás címén folyósított ellátás együttesen havonta nem haladhatja meg a 16.000 Ft-ot. Öregségi nyugellátásban, megváltozott munkaképességű személyek pénzbeli ellátásában, vagy rokkantsági járadékban részesülő egyedülélő jogosult esetén a támogatás havi összege az igazolt költség, de legfeljebb 20.000 Ft. A rendszeresen felírt gyógyszerek vagy gyógyászati segédeszközök költségét a gyógyszertár igazolja.”

**5. §**

A Rendelet 16. § (3) bekezdése a következő c) ponttal egészül ki:

*(Kizárólag természetbeni ellátásként nyújtható)*

„*c)* a piaci vásárlási utalvány.”

**6. §**

Hatályát veszti a Rendelet

*a)* 7. § (1) bekezdés d) pontja,

*b)* „Piaci vásárlási utalvány” alcíme,

*c)* 16. § (3) bekezdés c) pontja.

**7. §**

(1) Ez a rendelet – a (2) bekezdésben foglalt kivétellel – 2023. július 1-jén lép hatályba.

(2) A 2. § (2) bekezdése és a 6. § 2024. február 1-jén lép hatályba.

|  |  |
| --- | --- |
| **/: Dr. Nemény András :/ polgármester** | **/: Dr. Károlyi Ákos :/ jegyző** |

**A rendelet a Polgármesteri Hivatal hirdetőtábláján történő kifüggesztés útján a mai napon kihirdetésre került.**

**Szombathely, 2023. június 20.**

**/: Dr. Károlyi Ákos :/**

**jegyző**